  Туспуктэм: Григорий Фомин Майя Бывальцева 5-тӥ коньывуонэ Удмуртиысь Кун Кенешлэн сизьыметӥ ӧтчамезлэн нырысетӥ сессиез кутскиз. Кенешонэз элькунысь Быръёнъёсъя валтӥсь ӧрилэн кивалтӥсез Вениамин Соломенников мытӥз. Ужанрадлыкъя юанъёсты эскерыны ӧдъямлэсь азьвыл депутатъёс Ижысь 88 номеро школаын шимучырын быремъёсты минут ӵоже чус улыса буре вайизы. Сессилэн нырысетӥ ужпумез – Кун Кенешлы тӧроез быръён. Кандидантэз парламентысь депутатъёслэн фракциоссы, депутатъёс ӵектыны быгато. Озьы КПРФ фракцилэсь партилэсь азьветлӥсьсэ Владимир Бодровез ӵектӥзы, «Огъя Россия» фракцилэсь – улосвыл парламентлэн куатетӥ ӧтчамезлэсь тӧрозэ Владимир Невоструевез. Собере кандидатъёс люкаськемъёсты улосвылысь пӧртэм удысъёсты азинтонъя асьсэ учконъёсынызы тодматӥзы.  Тӧроез быръён лушкем куара сётыса мынэ. Куара сётонэ 54 депутатъёс пыриськизы. Ньылез Владимир Бодровлы дурбасьтэмзэс веразы, 50 адями Владимир Невоструев понна куаразэ сётӥз. Озыьен, улосвыл парламентлэн тӧроез интые Владимир Невоструев юнматэмын. ВАТСАН Владимир Петрович Невоструев вордскиз 1959-тӥ арын 4-тӥ шуркынмонэ. Дышетскемез вылӥ. Ижкарысь гурт возёсъя инстиутэз йылпумъяз, ӧнерез — гурт возёсэз механизировать карон.   1978–1980 аръёсы — Совето Армиын служба нуиз, Свердловск улосвылысь Серов карын;  1980–1998 аръёсы — Юкаменск ёросысь «Трактор» колхозын механик, валтӥсь инженер, тӧро; 1998–2000 аръёсы — Юкаменск ёрос администрацилэн тӧроез;  2000–2002 аръёсы — Удмурт Элькунысь гурт возёсъя но сиён-юонъя министр;  2002–2007 аръёсы — Удмурт Элькунысь кивалтэтлэн тӧроезлэн воштӥсез — гурт возёсъя но сиён-юонъя министр;  2007–2008 аръёсы — Удмурт Элькунлэн Кун Кенешысьтыз агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧрилэн тӧроез;  2008–2012 аръёсы — Удмурт Элькунысь Кун Кенешлэн ньылетӥ ӧтчамезлэн тӧроезлэн воштӥсез — агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧрилэн тӧроез;   2012–2013 аръёсы — Удмурт Элькунысь Кун Кенешлэн витетӥ ӧтчамезлэн тӧроезлэн воштӥсез — агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧрилэн тӧроез;  2013–2017 аръёсы — Удмурт Элькунысь Кун Кенешлэн тӧроез; 2017–2020 аръёсы — Удмурт Элькунысь Кун Кенешлэн тӧроезлэн воштӥсез; 2020–2022 аръёсы — Удмурт Элькунысь Кун Кенешлэн тӧроез. Тодэ вайытом, Удмуртилы тӧроез но Кун Кенешлэн сизьыметӥ ӧтчамаз депутатъёсты быръёнъёсын куара сётон 9-11 куарусёнэ ортчиз. Улосвыллы кивалтӥсез быръёнъёсын 64,37 процентсэ куараосты «Единая Россия» партиен ӵектэм Александр Бречалов люказ. Парламентын вить партиослэн ыстэм муртъёссы ужалозы. 60 мандатъёс тазьы люкиськозы: 49 – «Единая Россия» партилэн, ньыль – ЛДПР-лэн, куинь – КПРФ-лэн, кык – «Справделивая Россия – за правду» партилэн, одӥг – «Родина» партилэн, одӥг – ас кожаз ӵектӥськем муртлэн. Тегъёс: Удмуртия КунКенеш  